Preben Bang Henriksen (V), 2025-02-05:
Tak for det.
For Venstre er det en rigtig, rigtig god dag her i Folketinget.
Vi ser på, hvordan vi kan lade danskerne beholde nogle flere af deres egne penge – penge, som de allerede har betalt skat af en gang, og som nu alt andet lige skulle beskattes en gang mere ude på kirkegården.
Det er en rigtig fin dag.
Forslaget indeholder fire forskellige elementer, og vi kan tilslutte os alle fire.
For det første sikrer vi jo en nedsættelse af arve- og gaveafgiften for virksomhedsejere af familieejede virksomheder, der faktisk i alt beskæftiger 800.000 danskere.
Det siger ikke så lidt.
Her er der tale om innovative familier, som udøver aktiv erhvervsvirksomhed.
Vi sætter ikke skatten ned for velhavere, der har pengetanke, som det vist hedder her i Folketinget, altså mere eller mindre kontanter, likvider og passive penge liggende.
Vi sænker den for dem, der har aktiv erhvervsvirksomhed.
De skal ikke risikere et dræn i kassen i forbindelse med eksempelvis et generationsskifte.
De skal ikke risikere, at de skal ud og realisere effekter fra firmaet eller for den sags skyld på anden måde finde pengene.
Vi sikrer, at de virksomheder kan blive på familiens hænder, lokale hænder, danske hænder måske ovenikøbet – man skal ikke ud og kigge sig om efter en kapitalfond – og i det hele taget bliver det muligt at drive virksomheden videre til glæde for mange, mange medarbejdere.
Det er sådan, utrolig mange danske virksomheder er startet op, og vi ser meget gerne, at de får lov at fortsætte den fine kurs, de har.
Med i det her er der et andet aspekt, som nok er det vigtigste: De pågældende familieejede virksomheder får nu en sikkerhed for, til hvilken værdi de kan overdrage virksomheden.
Det har altså været et problem, at man ikke kunne finde en forudsigelighed i den værdifastsættelse.
Man vidste kort og godt ikke, om den blev ændret af skattemyndighederne senere.
Det ved vi nu.
Nu er der kommet en skematisk beregningsmodel, hvor man altså tager egenkapitalen og tillægger goodwill, og vi kan nu beregne, hvad goodwillen skal resultere i.
Ejendomsvirksomhed eller udlejningsvirksomhed bliver nu til en egentlig erhvervsvirksomhed med det her forslag, sådan at forstå, og det har to elementer i sig.
For det første kan man succedere skattemæssigt således, at overdrages en ejendomsportefølje fra én person til næste generation, udløses der ikke, som vanen jo ellers er, når man overdrager de her virksomheder og de her ejendomme, aktieavanceskat.
Den udløses ikke.
Den skubbes.
Modtageren får lov til at arbejde videre og så godt nok have skatten hængende over hovedet den dag, man sælger ejendommene ud af familien.
Så altså, der er ingen avanceskat her og samtidig også mulighed for at overdrage den her virksomhed til reduceret beskatning fra 15 til 10 pct.
Man skal ikke ud at sælge ejendomme for at skaffe de fornødne midler.
Sidst, for det fjerde, har ministeren anført, at søskende nu bliver til nærtstående.
Det vil sige, at uanset arveladers, eller hvad vi skal kalde vedkommende, barnløshed kan vedkommende forære næste generation de pågældende midler, og det er altså, uanset om det egentlig er en virksomhed.
De kan foræres til 15 pct. og ikke til højere procentsatser.
Man skal lige være opmærksom på ikrafttrædelsesbestemmelserne for de her regler.
Den vigtige regel om arve- og gaveafgiften er med tilbagevirkende kraft fra den 1. oktober 2024, og de mange andre regler, i hvert fald den sidste omkring søskende, gælder fra 2027, så vidt jeg har set.
Så jeg kan sige, som jeg sagde indledningsvis, at det er en glad dag for Venstre.
Vi sørger nu for, at de danskere, som har været innovative, som har risikeret deres formue, deres boliger osv., og som har startet en virksomhed op, der går godt, kan få lov at beholde de penge, som de i vidt omfang allerede har betalt skat af en gang.
De kan i hvert fald få lov at beholde dem i højere omfang end tidligere.